C 60/7

Publicarea documentului unic modificat ca urmare a cererii de aprobare a unei modificări minore în conformitate cu articolul 53 alineatul (2) al doilea paragraf din Regulamentul (UE) nr. 1151/2012

(2020/C 60/06)

Comisia Europeană a aprobat această modificare minoră în temeiul articolului 6 alineatul (2) al treilea paragraf din Regulamentul delegat (UE) nr. 664/2014 al Comisiei (1).

Cererea de aprobare a acestei modificări minore poate fi consultată în baza de date eAmbrosia a Comisiei.

DOCUMENT UNIC

„EDAM HOLLAND”

Nr. UE: PGI-NL-00329-AM02 – 25 septembrie 2018

DOP ( ) IGP (X)

1. Denumirea (denumirile)

„Edam Holland”

2. Statul membru sau țara terță

Țările de Jos

3. Descrierea produsului agricol sau alimentar

3.1. Tip de produs

Clasa 1.3. Brânzeturi

3.2. Descrierea produsului căruia i se aplică denumirea de la punctul 1

„Edam Holland” este o brânză semitare maturată natural, produsă în Țările de Jos din lapte de vacă obținut de la fermele olandeze producătoare de lapte și maturată în camere speciale din Țările de Jos până devine gata de consum.

Compoziție

„Edam Holland” este produsă din una sau mai multe dintre următoarele materii prime:

lapte de vacă sau produse din lapte de vacă în care raportul dintre proteina din zer și cazeina din laptele de vacă să nu fie depășit. Laptele de vacă provine exclusiv de la fermele olandeze producătoare de lapte.

Proprietăți caracteristice

Brânza se prezintă sub forma unei mingi turtite la partea superioară și la bază ori sub formă de „franzelă” sau de calup. Specificațiile sunt indicate în tabel.

Tip Greutate Grăsime în substanță uscată Conținut de umiditate (max.) Sare în substanță uscată (max.) Edam Holland (baby) max. 1,5 kg 40,0-44,0 % 46,5 % 5,4 % Edam Holland (minge) 1,5-2,5 kg 40,0-44,0 % 45,5 % 5,0 % Edam Holland (Bros) 1,5-2,5 kg 40,0-44,0 % 47,5 % 5,3 % Edam Holland (Stip) 1,5-2,5 kg 40,0-44,0 % 45,5 % 6,0 % Edam Holland (în formă de calup) max. 20 kg 40,0-44,0 % 46,0 % 4,6 % Edam Holland (în formă de franzelă mare) 4-5 kg 40,0-44,0 % 46,0 % 4,6 % Edam Holland (în formă de franzelă mică) 2-3 kg 40,0-44,0 % 47,0 % 4,8 %

Conținutul de umiditate se aplică la 12 zile după prima zi de fabricație, cu excepția brânzei „Edam Holland (baby)”, în cazul căreia se aplică la 5 zile după prima zi de fabricație.

Celelalte proprietăți caracteristice sunt următoarele:

Aromă: moderată până la picantă, în funcție de vechime și de tip.

Secțiune: trebuie să aibă o culoare uniformă, cu câteva mici găuri rotunde. „Edam Holland (Bros)” prezintă multe găuri mici. „Edam Holland (Stip)” prezintă câteva mici găuri rotunde sau foarte multe găuri mici. Culoarea brânzei variază de la ivoriu la galben.

Crustă: crusta este tare, netedă, uscată, curată și nu prezintă floră fungică. Se formează prin uscare în faza de maturare.

Textură: „Edam Holland” proaspătă trebuie să fie suficient de tare ca să se poată tăia ușor. Pe măsură ce maturarea avansează, brânza devine mai tare și mai compactă. „Edam Holland (Bros)” trebuie să fie suficient de tare și compactă.

Perioada de maturare: minimum 28 de zile [minimum 21 de zile pentru „Edam Holland (baby)”] după prima zi de fabricație.

„Edam Holland” este o brânză maturată natural. Maturarea în folie a brânzei „Edam Holland” nu este permisă.

Temperatura de maturare: cel puțin 12 °C.

Vechime: perioada în care poate fi consumată variază între minimum 28 de zile de la fabricație [21 de zile pentru „Edam Holland (baby)”] și peste un an.

Criterii de calitate speciale

Laptele, smântâna sau laptele semidegresat care ajung la producătorul de brânzeturi și sunt depozitate de acesta nu sunt supuse în prealabil niciunui tratament termic sau sunt tratate termic, dar fără a fi pasteurizate.

Smântâna și laptele degresat sau semidegresat trebuie să fie pasteurizate imediat înainte de a fi transformate în brânză „Edam Holland”, pentru a îndeplini următoarele criterii:

— activitatea fosfatazei nu trebuie să fie detectabilă, cu excepția cazului în care activitatea peroxidazei nu este detectabilă;

— nivelurile de aciditate, care la smântână se măsoară pe baza produsului degresat, nu trebuie să depășească 20 mmol NaOH pe litru, cu excepția cazului în care conținutul de lactat nu depășește 200 mg la 100 g de substanță degresată;

— nu trebuie să se detecteze niciun microorganism coliform la 0,1 ml.

Imediat înainte de a fi transformate în brânză „Edam Holland”, toate materiile prime trebuie pasteurizate în așa fel încât conținutul de proteine nedenaturate din zer să nu difere sau să difere doar foarte puțin de cel al unor ingrediente nepasteurizate de tip și calitate asemănătoare.

În procesul de fabricație al brânzei „Edam Holland” se pot adăuga numai culturi nemodificate genetic de microorganisme producătoare de acid lactic și de arome. Aceste culturi sunt alcătuite din culturi starter mezofile mixte, adecvate pentru „Edam Holland”: starter de tip L (Lactococcus lactis ssp. lactis și/sau Lactococcus lactis ssp. cremoris și/sau Leuconostoc spp.) și/sau starter de tip LD (Lactococcus lactis ssp. lactis și/sau Lactococcus lactis ssp. cremoris, Leuconostoc spp. și/sau Lactococcus lactis ssp. lactis biovar. diacetylactis), eventual în combinație cu culturi auxiliare formate din tulpini de Lactobacillus spp. și/sau Streptococcus thermophilus. Aceste culturi auxiliare sunt considerate culturi termofile. Culturile starter disponibile joacă un rol foarte important în procesul de maturare și în formarea gustului și a aromei specifice.

Cheag: brânza „Edam Holland” este produsă cu ajutorul unui cheag care determină realizarea profilului aromatic dorit al brânzei. Acest cheag poate fi obținut prin extragerea abomasumului de vițel sau prin utilizarea de peptide bovine și/sau poate fi cheag de origine microbiană.

Pentru obținerea cheagului nu este permisă utilizarea de (micro)organisme producătoare obținute cu ajutorul tehnologiei ADN-ului recombinat; așadar, este exclus cheagul obținut prin modificare genetică.

Conținutul de nitriți din „Edam Holland”, calculat în ioni de nitrit, nu trebuie să depășească 2 mg pe kilogram de brânză.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

—

3.4. Etape specifice ale producției care trebuie să se desfășoare în aria geografică delimitată

Metoda de producție

Brânza „Edam Holland” se produce din lapte obținut în fermele de lapte din Țările de Jos. Laptele se răcește în incinta fermei până la o temperatură de maximum 6 °C și se depozitează într-un tanc de răcire. Se transportă la fabrica de brânzeturi în cel mult 96 de ore. Odată ajuns la fabrica de brânzeturi, laptele este fie prelucrat imediat, fie tratat termic (un tratament termic ușor, care nu comportă pasteurizare), după care se depozitează la rece pentru o scurtă perioadă de timp, pentru ca apoi să fie transformat în lapte pentru brânză.

Conținutul de grăsime al laptelui este standardizat astfel încât să se obțină un raport grăsimi/proteine care să asigure produsului final un conținut de grăsime cuprins între 40 % și 44 % în substanță uscată. Laptele destinat fabricării brânzei se pasteurizează timp de 15 secunde la o temperatură de cel puțin 72 °C. Laptele se covăsește la o temperatură de aproximativ 30 °C. Separarea și coagularea proteinelor din lapte, care au loc în cursul acestui proces, sunt tipice pentru brânza „Edam Holland”.

Cașul obținut în urma coagulării se separă de zer, se prelucrează și se spală pentru a se asigura un grad de umiditate și un pH care să corespundă nivelului dorit.

Cașul este presat în cuve pentru a se obține forma corectă și greutatea dorită. „Brânza” rezultată este apoi cufundată în saramură.

„Edam Holland” se maturează numai în mod natural, adică este lăsată în contact cu aerul și este întoarsă și controlată periodic. Pe măsură ce brânza se maturează, se formează o crustă uscată. Timpul și temperatura joacă un rol important, garantând faptul că procesele enzimatice și de învechire au posibilitatea să acționeze suficient pentru ca brânza să dezvolte proprietățile fizice și organoleptice atât de caracteristice pentru „Edam Holland”. Maturarea brânzei „Edam Holland” poate dura chiar și mai mult de un an, în funcție de tipul de aromă dorit.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

„Edam Holland” poate fi tăiată și preambalată fie în Țările de Jos, fie în afară, cu condiția ca unitatea de preambalare să posede un sistem complex de monitorizare administrativă care să garanteze că brânza „Edam Holland” tăiată poate fi identificată prin intermediul combinației unice de cifre și litere de pe marcaj, iar consumatorul poate fi sigur de originea produsului.

3.6. Norme specifice privind etichetarea produsului la care se referă denumirea înregistrată

„Edam Holland” este o indicație geografică protejată (IGP) în Uniunea Europeană.

Această indicație trebuie să fie afișată în mod vizibil pe toate bucățile întregi de brânză, sub forma unei etichete aplicate pe partea plată a bucății de brânză și/sau pe banderola din jurul acesteia. Etichetarea respectivă nu este obligatorie dacă brânza se comercializează sub formă feliată și preambalată, după cum se precizează la punctul 3.5. În acest caz, mențiunea „Edam Holland” trebuie să figureze pe ambalaj.

Pe ambalaj trebuie să figureze, în același câmp vizual, pe lângă denumirea produsului, „Edam Holland”, un marcaj clar și distinctiv care să le permită consumatorilor să identifice „Edam Holland” pe rafturi. Acest marcaj constă în logoul obligatoriu IGP al UE, eventual în combinație cu o identitate proprie. Trebuie să fie clar pentru consumatori că „Edam Holland” este un produs diferit de alte brânzeturi de tip Edam.

Dovada originii

Înainte de presarea cașului, pe fiecare bucată de „Edam Holland” se aplică un marcaj din cazeină. Pe lângă denumirea „Edam Holland”, marcajul conține, pentru fiecare bucată de brânză, o combinație unică de litere și cifre în ordine crescătoare, în format alfanumeric, digital sau digital grafic.

COKZ, organismul oficial responsabil cu controalele în sectorul lactatelor din Țările de Jos, ține un registru al acestor numere unice, care include și o evidență a tuturor informațiilor privind controalele întreprinse (inclusiv data și locul acestora). Această indicație este ușor de recunoscut de către consumatori și poate fi verificată de autoritățile de control pe baza marcajului din cazeină și a informațiilor din registrul COKZ.

4. Delimitarea concisă a ariei geografice

Aria geografică acoperită de cererea de înregistrare este Olanda, adică partea europeană a Regatului Țărilor de Jos.

5. Legătura cu aria geografică

Legătura

Componenta geografică a denumirii produsului este „Holland” (Olanda). După cum se știe, „Olanda” este un sinonim al denumirii oficiale „Țările de Jos”. Pe vremea Republicii Provinciilor Unite ale Țărilor de Jos (secolele XVII-XIX), Olanda era cea mai influentă dintre cele șapte provincii.

Context istoric

„Edam Holland” reprezintă un exemplu marcant al tradiției olandeze în domeniul producției de brânzeturi, care datează încă din Evul Mediu și a ajuns la apogeu în secolul al XVII-lea („secolul de aur”).

Laptele produs în Țările de Jos este ideal pentru producerea unei brânze de calitate superioară, foarte aromată, în special datorită poziției geografice a țării (în cea mai mare parte sub nivelul mării), climei locale (climă maritimă) și compoziției ierbii care crește aici (pe soluri în majoritate nisipoase și argiloase).

Calitatea laptelui este garantată de sistemele de asigurare a calității de care dispun fermele, precum și de sistemul intensiv de evaluare a calității (fiecare livrare de lapte este testată și evaluată pe baza mai multor parametri de calitate). De asemenea, se asigură în permanență o temperatură scăzută până la momentul prelucrării laptelui: în incinta fermei laptele se depozitează la rece (maximum 6 °C), după care se transportă la fabrică în autocisterne frigorifice. Calitatea laptelui se păstrează și datorită distanțelor scurte pe care acesta este transportat.

Inițial, „Edam Holland” era produsă în ferme, iar ulterior producția s-a extins la nivelul fabricilor locale, devenind treptat un produs național, cunoscut în toată lumea, fiind în același timp un factor important și constant de valorificare optimă a laptelui de fermă. La începutul secolului al XX-lea au fost adoptate legi naționale cu privire la brânza Edam, iar denumirea „Edam Holland” a fost stabilită prin Decizia privind calitatea produselor agricole în cazul brânzeturilor (Landbouwkwaliteitsbeschikking kaasproducten).

Imaginea „Edam Holland” printre consumatorii europeni

Conform unui sondaj de proporții efectuat în șase țări europene, consumatorii din Europa consideră că Țările de Jos sunt cel mai important producător de brânză Edam (și Gouda).

„Edam Holland” (și „Gouda Holland”) sunt simboluri ale patrimoniului cultural olandez. Consumatorii europeni consideră brânzeturile „Edam Holland” (și „Gouda Holland”) drept mărci. „Edam Holland” (și „Gouda Holland”) sunt sinonime cu ideea de produse olandeze de calitate. Studiile de piață (pe un eșantion reprezentativ de 1 250 de respondenți pentru fiecare stat membru, cu o fiabilitate de 97,5 %) efectuate în cele șase state membre cu cel mai mare consum de brânzeturi Edam (și Gouda) au indicat următoarele:

brânza Edam este strâns asociată cu Țările de Jos;

„Edam Holland” este mai apreciată decât brânza Edam produsă în afara Țărilor de Jos;

brânza Edam produsă în Olanda primește calificative considerabil mai bune atunci când este vorba de criterii precum „calitate excelentă”, „mod de fabricație tradițional” sau „produs original”.

Timp de mai multe secole, atât guvernul olandez, cât și reprezentanții sectorului în cauză au adoptat diferite legi și măsuri, astfel încât să asigure menținerea calității brânzeturilor „Edam Holland” (și „Gouda Holland”) la un nivel foarte înalt. De asemenea, industria olandeză de lactate a realizat investiții importante pentru îndeplinirea acestor standarde de calitate și pentru deschiderea, promovarea și menținerea piețelor. Din 1950, s-au investit peste 1,4 miliarde NLG (635 de milioane EUR) în activități de publicitate, informare și promovare în Europa (fără a lua în considerare investițiile din Țările de Jos).

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://www.rvo.nl/sites/default/files/2018/08/Productdossier-Edam-Holland.pdf

(1) JO L 179, 19.6.2014, p. 17.